Gunni Hilmars hannaði alla búninga WOW . Svein Speight tók allar módelmyndir sem fylgja fréttinni . „ Skúli Mogensen bjallaði á mig nokkrum mánuðum áður en WOW fór í loftið og sagði mér að hann ætlaði að stofna eitt stykki flugfélag og að það ætti að vera öðruvísi og ferskara en þessi venjulegu flugfélög . Honum fannst mikilvægt að þetta væri allt saman mjög „ cool “ og lagði upp með ákveðna stemningu og var með skýra sýn hvert hann vildi fara , “ segir fatahönnuðurinn og tónlistarmaðurinn Gunni Hilmarsson sem hannaði alla búninga flugfélagsins WOW . Gunni fer í gegnum sögu þeirra hér á Vísi en fall WOW hefur verið mikið í fjölmiðlum um heim allan síðustu daga . Flugfélagið heyrir nú sögunni til . Gunni segir að þó Skúli hafi vitað hvað hann vildi og hafi haft þessa skýru sýn hafi hann fengið frjálsar hendur með hönnunina . „ Það varð strax mikill spenningur í kringum allt sem tengdist WOW og næstu mánuðir voru afar skemmtilegir . Ég ákvað að hafa það þannig að gera í raun litla línu í með mörgun stílum í stað að fókusera á eitt „ look “ . Síðan héldum við litla sýningu innanhúss og völdum svo það sem okkur fannst flottast . Hér eru myndir af fyrstu línunni . Myndir sem aldrei hafa sést áður og voru bara til að nota innanhúss . Allt yfirbragðið var 60 ’ s stemning eða frá áratugnum þegar fólk fór að ferðast meira og flugið var umvafið miklum glamúr . Við lögðum áherslu á kvenlegar línur og WOW átti að ganga lengra en önnur flugfélög í þessu sem öðru . Strákarnir fylgdu sömu línu og voru svona í nettu „ Mad men-útliti . “ “ Hér neðar má sjá fyrstu búningana sem Gunni Hilmars hannaði , búningar sem hafa aldrei áður sést . Kvenlegar línur var áherslan í fyrstu hönnun hjá Gunna . Fjólublái liturinn alltaf áberandi , eðlilega . Fyrsta línan var snyrtileg . Smekklegur búningur sem aldrei sást . „ Hér er síðan hönnunin sem við völdum sem fyrsta búning . Tókst vel og vakti mikla athygli . Ferskt og öðruvísi , “ segir Gunni en hér neðar má sjá hvernig fyrsti búningurinn leit út . Fyrsti búningur WOW . „ Það myndaðist strax mikil stemning fyrir WOW og freyjurnar vöktu gríðarlega athygli hvert sem þær fóru og fjólublái herinn varð þekktur í flugheiminum . Enda geggjað að sjá þær stormandi um flugvellina hressar , flottar og öðruvísi . Eftir fyrstu tvö árin þá vildum við Skúli halda áfram að halda öllu fersku og hugsa þetta sem tísku og stemningu og ekki sofna á verðinum . Svo við keyrðum strax á nýtt „ uniform “ . Ég hélt sama klút og bátahattinum sem hafði vakið mikla athygli og hannaði nýjan búning sem var í svipaðri 60 ´ s-stemmingu og hinn en þó að mörgu leyti kynþokkafyllri en sá fyrsti . Hátt pils með skemmtilegum smáatriðum sem voru öðruvísi . Hér eru myndir sem notaðar voru í kynningunni og svo nokkrar svona frá „ crewinu “ sem sýnir vel stemninguna sem var . “ Búningurinn sem leit dagsins ljós eftir fyrstu tvö árin . „ Þetta „ uniform “ var notað í þrjú ár en þá var okkur Skúla farið að leiðast . WOW hafði þarna stækkað og dafnað og stöðnun var ekki það sem var í boði þarna hjá Skúla og WOW . Nú fannst mér komin tími á mikla breytingu fyrst við vorum að fara út í slíkt . Ég vildi hafa þessa búninga meira „ sharp “ , hreinni línur og allt útlit of yfirbragð stílhreinna . Gamli klúturinn og hattur var með yfirbragð liðinna tíma en nú var unnið frá öðrum hugmyndum nær nútímanum , “ segir Gunni . „ Áfram var unnið með mjög kvenlegar línur , eiginlega gekk ég eins langt og hægt var þar . Hatturinn var mótaður , harður ullarhattur og klúturinn silki-crepe með skemmtilegum mótívum . Það var öllu breytt . Aftur var gerð heil lína sem var sýnd stórum hópi sem starfaði hjá WOW og svo var einfaldlega kosið um hvaða „ uniform “ átti að nota . Við skiptum einnig um lit , gerðum hann enn bjartari fjólubláan . Flott form , glæsileiki , skarpar línur , ný efni og sterk heild var það sem skipti máli og ég vildi ná fram . Það hefði verið gaman að ná allavega einu í viðbót en svona fór um flugferð þá . Að vinna með og fyrir WOW var frábært . Einstök stemning , frábært fólk , kraftur og trú á verkefnið . “ Síðasti búningurinn var bjartari . Gunni er mjög sáttur með síðustu línuna en hefði viljað fá tækifæri til að gera fleiri línur .